מפנקים במשחקים גם ב-2020: הדיל המלהיב מבית AMD • HWzone
שוקלים לרכוש כרטיסי מסך מדור ה-Navi הטרי? כעת יהיו לכם שתיים או שלוש סיבות טובות יותר לעשות את זה – בתלות בדגם אותו תבחרו לעצמכם
בשנים האחרונות הצליחה AMD ליצור ערך מוגדל עבור הכרטיסים הגראפיים שלה, גם כשאלו היו בנחיתות טכנולוגית בלתי מבוטלת ביחס לאלו של המתחרה, תודות לחבילות בונוס איכותיות של משחקים שהוצעו לרוכשים – ונראה כי הקפיצה אל ארכיטרטורת ה-Navi לא תשנה את הגישה, לשמחתנו. גם בשנת 2020 יוכלו הצרכנים הבוחרים ב-AMD ליהנות משניים ואף שלושה כותרים עדכניים בתור תוספת חינמית לכרטיס המסך שלהם, במסגרת מבצע Raise the Bar שהופך רשמי עכשיו.
רוכשים של כרטיסי ה-Radeon RX 5500 XT, או מחשבים ניידים שכוללים את ה-Radeon RX 5500M, יהיו זכאים לשלושה חודשי מינוי חינמיים אל שירות ה-Xbox Game Pass for PC מבית מיקרוסופט – וכמו כן לקודים עבור עותקים דיגיטליים של המשחקים Warcraft 3 Reforged (במידה ותהיו מוכנים לסלוח לבליזארד על ההבטחות שלא קוימו), Ghost Recon Breakpoint (במידה ותהיו מוכנים לסלוח ליוביסופט על ההשקה המאכזבת) והרימייק של Resident Evil 3 אשר עוד לא הושק צורה רשמית.
משחקים חדשים בולטים לחלק גדול ממוצרי AMD החדשים – אבל לא לכולם
רוכשים של כרטיסי Radeon RX 5700 ו-Radeon RX 5700 XT יהיו זכאים גם הם לשלושה חודשי Xbox Game Pass for PC ללא עלות – וכמו כן לרימייק של Resident Evil 3 ולחבילה הכוללת את Monster Hunter Worlds המצליח ואת חבילת ההרחבה הגדולה והאיכותית שלו Iceborne שהושקה לאחרונה.
הדילים עבור המשחקים החינמיים יהיו זמינים באופן רשמי עד ל-25 באפריל 2020, כאשר לצרכנים שיקבלו את הקודים לאחר ביצוע הרכישה תהיה הזדמנות להפעיל אותם ולקבל בעלות מעשית על הכותרים עד ל-25 במאי 2020 – אז אל תשכחו לנצל את הזכות שלכם בהקדם, במידה ותתחדשו בחומרה במהלך שלושת החודשים הקרובים.
במפתחת האדומה דואגים להדגיש כי הרשמה חינמית אל שירות ה-Xbox Game Pass for PC תעניק גישה לגרסת המחשב האישי המעודכנת והמרשימה של Halo: Reach – אך ראוי להזכיר כי השירות כולל יותר ממאה כותרים שונים בזמינות ללא הגבלה
כל שאר כרטיסי המסך מבית AMD, החל מה-Radeon RX 560 בקצה התחתון ועד לדגמי ה-Radeon RX Vega וה-Radeon VII בקצה העליון, יזכו את הרוכשים אך ורק בבונוס של שלושה חודשי רישום חינמיים לשירות הגיימינג Xbox Game Pass for PC – כאשר האכזבה המרכזית צפויה למעוניינים ב-Radeon RX 5600 XT העדכני, שיזכה את רוכשיו במינוי חינמי לשלושה חודשים בלבד, ללא משחקי בונוס נוספים כמו אחיו לדור ה-Navi. סביר להניח כי תוספת הביצועים שנאלצה להעניק AMD לדגם זה עם ההכרזה על קיצוץ במחירי ה-GeForce RTX 2060 הביאה לחשש על פגיעה במכירות דגם ה-Radeon RX 5700 היקר יותר, וזה מה שגרם לבונוס הגיימינג לדלג מעל לגרסת הביניים שהושקה בחודש שעבר.